LV Eiropas Savienības Oficiālais Vēstnesis L 342/81

KOMISIJAS LĒMUMS

(2004. gada 1. decembris)

par valsts atbalstu, ko Francija plāno piešķirt uzņēmumam Bull

(izziņots ar dokumenta numuru K(2004) 4514)

(Autentisks ir tikai teksts franču valodā)

(Dokuments attiecas uz EEZ)

(2005/941/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu, jo īpaši tā 88. panta 2. punkta pirmo daļu,

ņemot vērā Eiropas Ekonomikas zonas līgumu, jo īpaši tā 62. panta, 1. punkta a) apakšpunktu,

uzaicinājusi ieinteresētās puses iesniegt savus apsvērumus saskaņā ar minētajiem pantiem (1) un ņemot vērā šos apsvērumus,

tā kā:

I. PROCEDŪRA

(1) 2002. gada 13. novembrī Komisija pabeidza Līguma 88. panta 2. punktā paredzēto procedūru attiecībā uz Francijas piešķirto avansu 450 miljonu EUR apmērā uzņēmumam Bull saskaņā ar Lēmumu 2003/599/EK, pozitīvs lēmums tika pieņemts ar noteikumu, ka atbalsts ir jāatmaksā vēlākais līdz 2003. gada 17. jūnijam (2). 2003. gada 26. novembrī sakarā ar to, ka Francija (3) nav ievērojusi minēto lēmumu, Komisija nodeva lietu izskatīšanai Eiropas Kopienu Tiesai. 2003. gada beigās un 2004. gada sākumā notika vairākas sanāksmes, kuru laikā Francijas varas iestādes un uzņēmums Bull skaidroja uzņēmuma Bull pārstrukturēšanas plānu un jo īpaši tā trešo posmu – rekapitalizāciju. Ar 2004. gada 20. februāra vēstuli Francija paziņoja par atbalsta shēmu, šā lēmuma priekšmetu.

(2) Ar 2004. gada 16. marta vēstuli Komisija informēja Franciju par lēmumu uzsākt Līguma 88. panta 2. punktā paredzēto procedūru attiecībā uz minēto atbalsta shēmu.

(3) Komisijas lēmums par procedūras uzsākšanu tika publicēts Eiropas Savienības Oficiālajā Vēstnesī (4). Komisija aicināja ieinteresētās puses iesniegt savus apsvērumus par attiecīgo atbalsta shēmu.

(4) Komisija saņēma apsvērumus par šo tēmu no uzņēmuma Bull darbinieku pārstāvju puses. 2004. gada 8. jūnijā notika šo pārstāvju delegācijas un Komisijas sanāksme, kuras rezultātā pārstāvji iesniedza Komisijai papildus informāciju. Komisija nodeva šo informāciju Francijai komentēšanai, vienlaicīgi uzdodot jautājumus par vairākiem šīs lietas aspektiem. 2004. gada 28. maijā un 2004. gada 29. jūlijā tā saņēma komentārus un atbildes. 2004. gada 10. septembrī notika sanāksme, kurā piedalījās Komisija, Francijas varas iestādes un uzņēmums Bull.

II. APRAKSTS

1. Atbalsta saņēmējs

(5) Bull ir starptautiska datortehnoloģiju grupa, kas atrodas Eiropā un darbojas vairāk nekā 100 valstīs (5). Bull grupa galvenokārt darbojas divās jomās: — Profesionālie augstākās kategorijas datoru serveri: Uzņēmums Bull izstrādā lielos profesionālas lietošanas serverus, kā arī piedāvā uzturēšanas pakalpojumus, kas tieši saistīti ar serveriem. Uzņēmuma Bull tirgus daļa tādā Kopienā, kāda tā bija 2004. gada 30. aprīlī (turpmāk tekstā “piecpadsmit valstu Kopiena”) ir aptuveni 3 % (aptuveni 5 % attiecībā uz vidējas un augstas kategorijas serveriem). Tās galvenie konkurenti šajā jomā ir uzņēmumi IBM (tirgus daļa 34,3 %), Hewlett Packard (HP), kas 2001. gadā nopirka Compaq (29,4 %), Sun (12,6 %) un Fujitsu/Siemens (8,9 %). — Ar datorizētu inženieriju saistīti pakalpojumi: Uzņēmums Bull izstrādā un integrē dažādas lietojumprogrammas, veido programmatūru arhitektūru, utt. Pēc uzņēmuma sastāvdaļas Integris pārdošanas uzņēmumam Steria, uzņēmuma Bull darbība tirgū ir koncentrējusies galvenokārt uz Franciju un Itāliju. Šajā jomā galvenie uzņēmuma Bull konkurenti ir uzņēmumi IBM un HP. Uzņēmuma Bull tirgus daļa piecpadsmit valstu Kopienas līmenī ir zemāka par 1 %.

(6) Uzņēmuma Bull apgrozījums 2003. gadā sasniedza 1 265 miljonus EUR, kas iedalāms šādi: 46 % – preces, 27 % – ar tām saistītā uzturēšana un pakalpojumi 27 %.

(7) Uzņēmums Bull ir publiska akciju sabiedrība, kas darbojas saskaņā ar Francijas likumiem. Tā akcionāri pēc rekapitalizācijas 2004. gada jūlijā un pēc tam, kad iepriekšējie obligāciju īpašnieki pieteicās uz akcijām, ir France Télécom un NEC, katrs ar 10,1 %, Axa Private Equity un Artemis ar 8,6 %, uzņēmuma Bull vadošās amatpersonas ar 5,1 %, Motorola ar 3,0 % un Debeka ar 2,9 %. Francijas valstij ir tikai 2,9 %; pārējie 57,3 % pieder mainīgam akcionāru lokam.

(8) Kopš 1994. gada, lai izkļūtu no grūtībām, kas sākās 90. gadu sākumā, uzņēmums Bull veica pasākumus, kas paredzēti iepriekšējā pārstrukturēšanas plānā, saskaņā ar saistībām, ko uzņēmās Francija un kuras Komisija minēja savā 1994. gada 12. oktobra Lēmumā Nr. 94/1073/EK par Francijas valsts atbalstu uzņēmumam Bull, palielinot neziņoto kapitālu (6). Proti, tika pārdota Zenith Data Systems un tika slēgta struktūrvienība OSS (“atvērtās sistēmas un programmatūra”). Bez tam Francija uzsāka uzņēmuma Bull privatizāciju, paplašinot tā kapitālu. No 1999. gada uzņēmums Bull bija spiests pārdot aktīvus un atlaist darbiniekus. 2000. gadā plāns noveda pie atkārtotas darbības pārcentrēšanas stratēģijas, pie aktīvu, kas nav stratēģiski svarīgi, pārdošanas, kā arī pie izdevumu samazināšanas. 2001. gada beigās uzņēmumā Bull visas Eiropas teritorijā strādāja vairs tikai 9 500 cilvēku salīdzinājumā ar 11 500 cilvēkiem 1999. gadā.

2. Uzņēmuma Bull grūtības pirms pārstrukturēšanas plāna, kas ir šī lēmuma objekts

(9) Neskatoties uz pasākumiem, kas izklāstīti apraksta 8. punktā, 2001. gadā plāns cieta neveiksmi. No vienas puses ar tehnoloģijām saistīto akciju krīze biržās aizkavēja uzņēmumu Bull pārdot trešajām pusēm savu ļoti nozīmīgo struktūrvienību Integris. No otras puses, Interneta sektora krīze smagi skāra to tehnoloģiju darbību, kas saistītas ar Internetu. Telekomunikāciju tirgus sabrukums un Interneta “burbuļa pārplīšana”, ievērojama uzņēmumu peļņas samazināšanās un starptautiskais saspīlējums noveda pie pieprasījuma samazināšanās. 2002. gadā stipri kritās uzņēmumu izdevumi par datortehniku (–25 % par vidējas un augstas klases serveriem). Pakalpojumu tirgus piedzīvoja krasu kritumu salīdzinājumā ar iepriekšējo pieaugumu sakarā ar problēmām, kas saistītas ar 2000. gada iestāšanos un pāreju uz euro. Ekonomiskās situācijas pasliktināšanās pēc 2001. gada 11. septembra notikumiem vēl vairāk pasliktināja uzņēmuma Bull situāciju.

(10) Jau vairākus gadus uzņēmums Bull bija ieguldījis lielus līdzekļus Interneta tehnoloģijās, koncentrējot savu komercpiedāvājumu uz “e-pakalpojumu” un “tīkla infrastruktūras” koncepcijām. Krīze Interneta sektorā pierādīja, ka šajā kontekstā uzņēmums Bull ir izdarījis sliktu tehnoloģiju izvēli un ir koncentrējies uz tirgiem, kur neguva panākumus. Citiem vārdiem runājot, uzņēmums Bull pierādīja, ka ļoti trūkst saistības starp tā ambīcijām mērķtirgos un piedāvāto preci no vienas puses un investīcijām tehnoloģiju attīstībai un komerciālajiem un administratīvajiem izdevumiem no otras puses.

(11) Bez tam, uzņēmums izjuta sekas no ļoti paceltajām izmaksām, kas saistītas ar tās darbinieku pensijas sistēmu Savienotajās Valstīs. Saskaņā ar Amerikas likumiem, konsolidētās bilances aktīvs ietvēra pensiju izmaksas, kas veidoja pensijas fondu aktīvu pārpalikumu (pēc pašreizējās tirgus vērtības) salīdzinājumā ar parādu, kura vērtība noteikta no tiesībām uz plānotajām pensijām. 2002. gadā uzņēmums Bull pieņēma lēmumu nodot visas savas saistības attiecībā uz pensiju lietām apdrošināšanas kompānijām. Kopā ar akciju vērtības krišanos biržās šis lēmums 2002. un 2003. gadā noveda pie finansiāla zaudējuma 87 miljonu EUR apmērā.

(12) Uzņēmuma nedrošība par savām finansiālajām iespējām noveda pie zināmas klientu atturības lielu projektu īstenošanas ziņā, minētie klienti vairs nebija pārliecināti, ka uzņēmums turpmākajos gados spēs pildīt savas saistības. Piegādātāji izvirzīja stingrākus maksāšanas noteikumus pat tad, kad uzņēmumam Bull tikpat kā nebija pieejamas bankas garantijas.

3. Pārstrukturēšanas plāns

(13) 2001. gada 2. decembrī uzņēmumam Bull tika iecelts jauns prezidents. Viņa pārstrukturēšanas plāns, ko 2002. gada martā apstiprināja valde, ietver vispārējo izdevumu un darbinieku skaita ievērojamu samazināšanu un uzņēmuma galveno darbības virzienu pārcentrēšanu, veicot nozīmīgas rūpniecisko aktīvu cesijas. Attīstības stratēģija ir balstīta uz trīs lieliem virzieniem: — attīstīt uzņēmumu lielo serveru tīklu, nodrošinot klientu izmantoto sistēmu nepārtrauktību, nepārtraukti izdarot tajos konkurētspējīgus uzlabojumus, — pozicionēt sevi kā Eiropas līderi saistībā ar sistēmām uz 64 bitu arhitektūras «atvērtā avota» programmatūras bāzes attiecīgajos tirgos, — turpināt pakalpojumu attīstību jomās, kurās uzņēmums Bull atšķiras, jo īpaši piedāvājot kompleksas sistēmas (materiālus + starpizstrādājumus + lietojumprogrammas) prioritārajiem sektoriem, piemēram, valsts sektoram (nodokļi un muita, sociālās sistēmas, e-vadība), aizsardzībai un drošībai, kā arī telekomunikāciju operatoriem (7).

(14) Finanšu daļas galvenie principi ir šādi: — 204 miljonu lielā parāda samazināšana par 90 % akcionāriem (konvertējamas obligācijas), kopā ar piedāvājumu konvertēt viņu vērtspapīrus akcijās vai akcijās, kas papildinātas ar obligācijām, kuras ļauj pieteikties uz akcijām. Tas izpaužas viņu obligāciju izlaišanas atlikšanā uz vēlāku laiku, ikgadējā atlikuma samazināšanā un izmaksājamo prēmiju atcelšanā. Viņu obligāciju maiņas piedāvājuma noteikumi ir vai nu galvenajām akcijām 20 jaunās akcijas uz vienu obligāciju, vai arī papildu akcijām – 16 akcijas plus 16 obligācijas, kas ļauj pieteikties uz akcijām, kuru derīguma beigu termiņš ir 2004. gada 15. decembris. Lielajam vairākumam izvēloties papildus piedāvājumu un pieņemot, ka viņi sistemātiski izlietotu savas obligācijas, kas ļauj pieteikties uz akcijām, akcionāri šādā veidā dos iegulījumu 17,2 miljonu EUR apmērā; — tirgū laistā kapitāla palielināšana un garantija 33 miljonu EUR apmērā no investoru grupas: uzņēmumiem NEC un France Télécom (vēsturiskie uzņēmuma Bull akcionāri) ar 7,5 miljoniem EUR no katra, uzņēmumu Debeka (vācu apdrošināšanas kompānija un uzņēmuma Bull klients) ar 3 miljoniem EUR, investīciju fondi Axa Private Equity un Artemis attiecīgi ar 7 miljoniem EUR un 2 miljoniem EUR un, visbeidzot, 350 uzņēmuma Bull vadošajiem darbiniekiem ar 6 miljoniem EUR. Reāli sabiedrība ieguldīja 13,8 miljonus EUR. Tādējādi investoru iemaksas sasniedza tikai apmēram 90 % no garantēto summu līmeņa. Kopējais pieaugums sasniedza 44,2 miljonus EUR; — atbalsts, kas aprakstīts 2.4. pantā, kurš sastāv no iemaksas 517 miljonu EUR apmērā un ir papildināts ar noteikumu, ka atbalsta summa pie izdevības ir jāatmaksā.

(15) Pēc šo pasākumu īstenošanas uzņēmuma Bull neto kapitālam būtu jāsasniedz 59,2 miljonus EUR. Ar plānu saistītās finanšu prognozes ir apkopotas 1. tabulā. Tabula (milj. EUR) 2004 2005 2006 2007 Apgrozījums […] (8) […]* […]* […]* EBIT (9) […]* […]* […]* […]* Neto rezultāts […]* […]* […]* […]*

4. Atbalsta apraksts

(16) Minētais atbalsts būs Francijas valsts iemaksas veidā 517 miljonu EUR apmērā, kas tiks izdarīta ne ātrāk kā 2004. gada 31. decembrī. Šī summa ir vienāda ar atbalstu glābšanai, kas piešķirts ar lēmumu 2003/599/EK, iekļaujot procentus, kas uzkrāti kopš tā izmaksas 2001. gada decembrī un 2002. gada jūnijā. Jaunais atbalsts tiks izmaksāts tikai pēc tam, kad uzņēmums Bull būs atgriezis atpakaļ šo atbalstu glābšanai. Tā vietā valsts izvirza noteikumu pie izdevības atmaksāt atbalsta summu, kas strukturēta iemaksas veidā valstij no uzņēmuma Bull 23,5 % apmērā no saviem ikdienas rādītājiem pirms nodokļu nomaksas uz konsolidēta pamata astoņu gadu ilgā laika periodā, skaitot no finanšu gada beigām 2005. gada 30. decembrī.

(17) Saskaņā ar Francijas varas institūciju datiem šis noteikums attiecas uz pašreizējā brīdī noteiktu summu, kas svārstās starp 50 un 60 miljoniem EUR. Tādējādi maksimālā atbalsta summa pazemināta līdz 467 miljoniem EUR vai aptuveni 90 % no esošā parāda. Šādā veidā Francijas varas institūcijas vēlas nodrošināt attieksmi, kas līdzīga akcionāru attieksmei, kuri arī atsakās no apmēram 90 % savu parādu.

III. LĪGUMA 88. PANTA 2. PUNKTĀ NOTEIKTĀS PROCEDŪRAS UZSĀKŠANAS MOTĪVI

(18) Lēmums uzsākt procedūru, kas noteikta Līguma 88. panta 2. punktā, ietver atbalsta pasākumu iepriekšēju novērtēšanu, proti, Kopienas pamatnostādņu kontekstā par valsts atbalstu grūtībās nonākušu uzņēmumu glābšanai un pārstrukturēšanai (10) (turpmāk tekstā “pamatnostādnes”). Minētajā lēmumā Komisija šaubījās par to, vai plāns garantē atgriešanos pie dzīvotspējas. Pēdējie skaitļi rādīja atgriešanos pie dzīvotspējas gadījumā, ja tiktu stabilizēta bilance, bet Komisija uzskatīja, ka viens gads ir pārāk īss laiks, lai pierādītu atgriešanos pie dzīvotspējas. Prognozes attiecībā uz saistītajiem tirgiem nebija ļoti detalizētas, tās izrādījās atšķirīgas un šķita, ka situācija vairākos tirgos varētu palikt sarežģīta, it sevišķi īstermiņa. Informācija, ko sniedza Francijas varas institūcijas, neļāva pilnīgāk izvērtēt, vai uzņēmums Bull varētu gūt labumu no iespējamā apgrozījuma pieauguma tirgos, jo uzņēmumam atlikusī rūpnieciskā darbība balstās galvenokārt uz tādu sistēmu ražošanu, kurās ir liela konkurence. Turklāt, pārstrukturēšanas projekts neiesaista nevienu jaunu partneri bez jau esošajiem, kas ir uzņēmumi France Télécom un NEC.

(19) Ņemot vērā atbalsta lielo summu, Komisija bažījās arī par to, lai nenotiktu konkurences kropļošana, lai atbalsts tiktu ierobežots līdz nepieciešamajam minimumam un lai tas neradītu uzņēmumam likvīdu pārpalikumu, ko tas varētu veltīt agresīvai darbībai, kura spētu izraisīt tirgus kropļojumu un kas nebūtu saistīta ar pārstrukturēšanas procesu. Piemēram, nebija skaidrs, kādi būs maksātspējas un likviditātes rādītāji pēc atbalsta izmaksas un kā tie būs vērtējami salīdzinājumā ar konkurentu, kuri darbojas attiecīgajos tirgos, rādītājiem.

IV. TREŠO PUŠU NOVĒROJUMI UN FRANCIJAS KOMENTĀRI

(20) Francija sniedza pašreiz novērtētas prognozes par attiecīgajiem tirgiem, precīzāku informāciju par galvenajiem konkurentiem, finanšu datiem un par pēdējo mēnešu notikumiem, proti, pārstrukturēšanas panākumiem.

(21) Francija uzsver, ka atbalsts ir saistīts ar nozīmīgām finansiālajām saistībām no vairāku akcionāru un privāto kreditoru puses. No konkurences viedokļa uzņēmuma Bull atbalstīšana, šķiet, uz Eiropas tirgu iedarbojas vairāk labvēlīgi nekā to kavē. Uzņēmuma Bull tirgus daļa neļauj tai spēlēt “cenu līdera” lomu; tai drīzāk bija “autsaidera” loma, kas noderēja, lai paasinātu konkurenci. Uzņēmuma Bull stratēģijas, kas balstīta uz Itanium un “open source” sistēmām, īstenošana nākotnē nostiprinātu šo lomu.

(22) Francija konstatē, ka uzņēmuma darbības rezultātu uzlabošanās ir apstiprinājusies visa 2003. gada garumā sliktos apstākļos. Prognozes 2004. gadam, kurā vēl tiek prognozēti sarežģīti apstākļi, uzrāda operatīvo rezultātu, kurš līdzīgs tam, kas iegūts 2003. gadā: EBIT – 17 miljoni EUR un neto rezultāts – 2 miljoni EUR 2004. gada pirmajā semestrī. Tas parādīja, ka uzņēmumam ir izdevies jūtami pacelties no sava kritiskā stāvokļa. Šajos apstākļos cerētā apgrozījuma uzlabošanās, sākot ar nākamo gadu proporcionāli paredzamajai tirgu atgūšanai 2005. gadā, jaunu uzņēmuma Bull piedāvājumu īstenošanai un normalizētai finansiālajai situācijai, mehāniski var tikt iztulkota kā ienesīguma papildus palielināšanās. Arī komercdarbības plāns laika periodam no 2004. līdz 2007. gadam rāda, ka uzņēmuma atgriešanās pie dzīvotspējas ir stabila.

(23) Balstot savu attīstību arī uz serveriem, kuru pamatā ir Intel 64 bitu arhitektūra, uzņēmums Bull izvēlējās tādas tehnoloģijas, kas atbilst klientu vajadzībām nākamajos gados. Turklāt, šīs tehnoloģijas pielietošana uzņēmuma Bull serveros paver jaunas izaugsmes iespējas, it īpaši zinātnisko aprēķinu veikšanas jomā.

(24) Pakalpojumu sfērā uzņēmuma Bull stratēģijā ir trīs skaidras jomas un trīs prioritāri sektori. Kompetences jomas ir: 1) atvērto infrastruktūru integrācija un izvēršana, 2) informācijas sistēmu drošība un 3) piedāvāto sistēmu datorizēta pārvaldīšana. Prioritārie sektori ir tie, pie kuriem pieder uzņēmuma Bull visuzticīgākie klienti: administrācijas, telekomunikāciju operatori un valsts dienesti (“sabiedriski lietderīgie”).

(25) Šīs kompetences un šīs sektoru izvēles perfekti saskan ar smagajām tirgus tendencēm, kuras izriet no ekspertu veiktajām analīzēm: infrastruktūru izmaksu optimizācija un samazināšana (kas kavē atvērto infrastruktūru izvietošanu), informācijas sistēmu urbanizācija un konsolidācija (uzņēmuma Bull prioritārās nozares), administrēšana un drošības nodrošināšana (kur uzņēmums Bull darbojas dažādās kvalifikācijas: kā kriptogrāfijas iekārtu ražotājs, programmatūru izdevējs un ieviesējs). Uzņēmums Bull ļoti ātri novirzījās arī uz vairākiem jauniem tirgiem: mobilajām platformām, elektronisko administrēšanu, elektroniskās identitātes noteikšanu un elektroniskā paraksta ieviešanu.

(26) Tā kā uzņēmuma Bull ietekme ir ļoti relatīva un attiecīgajā tirgū koncentrācija ir ļoti liela, atbalsts uzņēmumam Bull nevarētu būt tāds, kas varētu izraisīt konkurences kropļošanu. Dažos specifiskos tirgos uzņēmuma Bull piedāvājums būtu vienīgā zināmā alternatīva uzņēmuma IBM piedāvājumam. Bez tam, uzņēmuma Bull stratēģija, kas vērsta uz “atvērtā avota” sistēmām, palīdzētu aktivizēt konkurenci serveru tirgū turpmākajos gados.

(27) Atbalsts tiktu ierobežots līdz minimumam. Uzņēmuma dzīvotspēja ir tieši atkarīga no kapitāla akciju veidā atjaunošanas, kurā atbalsts un daļēja parādu atmaksāšana ir galvenie faktori. Dažādi investori nebūtu piekrituši investēt, ja daļa no uzņēmuma dzīvotspējas atjaunošanai nepieciešamā finansējuma nebūtu nodrošināta ar aizņēmumu.

(28) Pēc atbalsta iemaksas uzņēmumam Bull nebūtu jābūt papildus likvīdiem. Tas ļautu atjaunot pašu kapitālu adekvātā līmenī, bet tālu no tāda, kas būtu pārmērīgs, tas ir tas, kas apstiprinātu parāda rādītāju attiecībā uz pašu kapitālu un parādu dzēšanas īstermiņa rādītāju ar apgrozībā esošiem līdzekļiem salīdzinājumā ar galveno konkurentu tiem pašiem rādītājiem.

(29) Privātajām iemaksām pārstrukturēšanas plānā būtu nepieciešams apvienot trīs elementus: paša uzņēmuma darbu, kas veikts no 2002. līdz 2003. gadam, kapitāla palielināšanu un akcionāru iemaksas.

(30) Francija atgādina, ka lēmuma 2003/599/EK apraksta 60. un 70. apsvērumā, saskaņā ar kuru tika apstiprināta atbalsta iemaksa uzņēmuma Bull glābšanai, Komisija skaidri norādīja, ka Francijai atbalsts uzņēmuma Bull pārstrukturēšanai nav piešķirams pirms 2004. gada 31. decembra.

(31) Uzņēmuma Bull darbinieku pārstāvji atbalsta pārstrukturēšanas plānu un uzsver atbalsta nozīmi uzņēmuma un esošo darbavietu saglabāšanā. Viņi atbalsta pasākumus, ko piedāvā Francijas varas institūcijas un iesniedza papildus informāciju un atsauces it īpaši attiecībā uz uzņēmuma dzīvotspēju un konkurences situāciju. Viņu komentāri tika darīti zināmi Francijas varas institūcijām, kuras bija vienisprātis ar viņiem.

V. ATBALSTA NOVĒRTĒJUMS

1. Atbalsta esamība

(32) Līguma 87. panta 1. punktā noteikts, ka “ar kopējo tirgu nav saderīga nekāda palīdzība, ko piešķir dalībvalstis vai ko jebkādā citā veidā piešķir no valsts līdzekļiem un kas rada vai draud radīt konkurences traucējumus, dodot priekšroku atsevišķiem uzņēmumiem vai atsevišķu preču ražošanai, ciktāl šāda palīdzība iespaido tirdzniecību starp dalībvalstīm.”

(33) Pasākumi, par ko paziņoja Francija, tieši ir atbalsts Līguma 87. panta 1. punkta izpratnē. Valsts piešķirts, tas tiks finansēts no valsts resursiem vienam konkrētam uzņēmumam – Bull. Tas nav saskaņā ar privātā investora principu tirgus ekonomikā. Tik tiešām nevarētu atbalstīt to, ka valsts iesaistās tādā pašā statusā un tādos pašos apstākļos kā akcionāri, jo Francijas parāds ir saistīts ar valsts atbalstu glābšanai, kura atmaksāšanas termiņš ir beidzies, un ka atsacīšanās no šāda parāda, vai jauna atbalsta piešķiršana, kura summa ir vienlīdzīga ar atmaksājamā atbalsta summu, nemaina izturēšanos un tātad saskaņā ar privātā investora principu nevar tikt atbalstīti. Vēl vairāk, paziņotie pasākumi pēc formas un apstākļiem atšķiras no finansiālajiem pasākumiem, ko veic akcionāri. Jebkurā gadījumā minētie pasākumi nav apvienoti ar finansiālajām saistībām, kas būtu salīdzināmas no citu akcionāru puses. Atbalsts skar sakarus starp dalībvalstīm, kas rada vai draud radīt konkurences kropļojumus sakarā ar to, ka uzņēmums Bull ir starptautisks uzņēmums un ka tā ražotās preces tiek starptautiski izplatītas. Bez tam, uzņēmumam Bull ir konkurenti kopējā tirgū, piemēram, tādi uzņēmumi kā IBM, Fujitsu/Siemens, Sun un HP. Francijas varas institūcijas neapstrīdēja šo novērtējumu.

2. Atbalsta saderība

(34) Paziņotais pasākums ir jāvērtē, kā īpašs valsts atbalsts. Līguma 87. panta 2. un 3. punkts paredz iespēju atkāpties no vispārējās nesaderības, kas minēta iepriekšminētā panta 1. punktā.

(35) Līguma 87. panta 3. punkta c) apakšpunkts paredz, ka par saderīgu ar kopējo tirgu var uzskatīt atbalstu, kas veicina atsevišķu saimniecisko darbību, ja šādam atbalstam nav tāds nelabvēlīgs iespaids uz tirdzniecības apstākļiem, kas būtu pretrunā vispārējām interesēm. Pamatojoties uz to, Komisija pieņēma īpašas pamatnostādnes attiecībā uz valsts atbalstu grūtībās nonākušu uzņēmumu glābšanai un pārstrukturēšanai (11). Ņemot vērā skaitļus, kas attiecas uz neto fondiem, ir acīmredzams, ka uzņēmums Bull ir jāuzskata par grūtības nonākušu uzņēmumu pamatnostādņu 5. punkta a) apakšpunkta izpratnē un ka visa grupa arī ir nonākusi grūtībās minēto pamatnostādņu 4. līdz 8. punkta izpratnē (12). Pēc izskatīšanas Komisija uzskata, ka neviens cits Kopienas dokuments vai neviens cits pasākums šajā gadījumā neļautu atzīt atbalstu par saderīgu ar kopējo tirgu. Starp citu, Francija neatsaucās ne uz vienu citu līgumā iekļauto iespēju atkāpties no Līguma prasībām un, lai aizstāvētu attiecīgā atbalsta saderīgumu, balstījās tikai un vienīgi uz pamatnostādnēm. Tādējādi Komisija izvērtēja atbalstu, saskaņā ar pamatnostādnēm.

(36) Pamatnostādnes paredz četrus kumulatīvus apstākļus, lai apstiprinātu atbalstu pārstrukturēšanai: plānu, kas garantē dzīvotspēju ilgtermiņa, konkurences kropļošanas novēršanu, līdz minimumam samazinātus atbalstus un pārstrukturēšanas plāna pilnīgu īstenošanu. Bez tam, jāpiemēro “vienīgā atbalsta” (“vienreiz un pēdējoreiz”) un no jurisprudences ņemtais “Deggendorf” (13) princips.

(37) Saskaņā ar pamatnostādnēm atbalsts tiek piešķirts ar nosacījumu, ka ir jāīsteno pārstrukturēšanas plāns, kam katra individuāla atbalsta gadījumā būtu jābūt Komisijas apstiprinātam. Pārstrukturēšanas plānam, kura ilgumam ir jābūt tik ierobežotam, cik vien iespējams, ir jāļauj saprātīgā laika termiņā atjaunot uzņēmuma ilgtermiņa dzīvotspēju, balstoties uz reālām prognozēm, kas attiecas uz turpmākiem saimniekošanas apstākļiem. Tādējādi pārstrukturēšanas atbalstam ir jābūt saistītam ar dzīvotspējīgu pārstrukturēšanas plānu, kurā iesaistās dalībvalsts.

(38) Konkrētais atbalsts ir saistīts ar 2002. gada marta pārstrukturēšanas plānu un tā finansiālo apjomu, kas tika precizēts paziņojumā par atbalstu. Šis plāns attiecas uz laika periodu līdz 2007. gada beigām, kuram beidzoties, finansiālajai situācijai ir jābūt atjaunotai un jaunai struktūrai ieviestai. Lielākā daļa pasākumu jau ir īstenoti un rekapitalizācija jau ir pabeigta. Tomēr laika periodu līdz 2007. gada beigām var uzskatīt par termiņu, kas ir saprātīgs un nepieciešams, lai pārstrukturētu uzņēmuma piedāvājumu un lai piemērotu savas darbības attiecīgo tirgu attīstībai.

(39) Šķiet, ka plāns balstās uz reālistiskām prognozēm, kuras attiecas uz turpmākiem saimniekošanas apstākļiem. Plānā tiek ņemta vērā lēnā tirgus atgūšana un tajā neparādās optimistiski pārspīlējumi. Plāns piedāvā trīs scenārijus attiecībā uz rekapitalizācijas rezultātiem, no kuriem visoptimistiskākais atrodas vistuvāk pašreizējam rezultātam. Plānā ir uzsvērta saistības atjaunošana starp uzņēmuma stratēģiju, tā stiprajām pusēm, klientu vajadzībām un tehnoloģiju attīstību. Ņemot vērā arī tehnoloģisko un komerciālo nestabilitāti, plāns šķiet pietiekami precīzs, ņemot vērā Francijas varas institūciju nosūtīto papildus informāciju.

(40) Dzīvotspējas uzlabošana izriet galvenokārt no iekšējiem pasākumiem, it īpaši, beidzot “negalveno komercdarbību”, veicot piedāvājuma pārstrukturēšanu un samazināt galvenās izmaksas.

(41) Uzņēmuma grūtības izraisīja galvenokārt nepareiza tehnoloģiju izvēle un koncentrēšanās uz tirgiem, kuros uzņēmums Bull neguva panākumus. Šīs darbības vairs netiek veiktas, tas attiecas arī uz pakalpojumu tīklu vairākās Eiropas valstīs. Vairāki iemesli, kas izraisīja specifiskus zaudējumus, piemēram, tie, kas bija saistīti ar pensiju sistēmām, nav tādi, kas varētu atkārtoties. Ir nomainīta lielākā daļa augsta līmeņa vadītāju. Uzņēmums Bull ir atgriezies pie savām stiprajām pusēm.

(42) No 2000. līdz 2002. gadam bruto peļņas attiecība pret apgrozījumu bija starp 21 % un 25 %. Tomēr ik gadu izpētes un attīstības izdevumi, komercizdevumi un administratīvie izdevumi pārsniedz bruto peļņu par aptuveni 100 miljonus EUR lielu summu. Pārstrukturēšanas plāns paredz šīs nelīdzsvarotības samazināšanu: izpētes un attīstības izdevumi ir samazinājušies no 160 miljoniem EUR 2000. gadā līdz […]* miljoniem EUR, kas prognozēti 2005.–2007. gadam. Komercizdevumi un administratīvie izdevumi samazinās no 706 miljoniem EUR 2000. gadā līdz […]* miljoniem EUR, kas prognozēti 2005.–2007. gadam. Prognozes ņem vērā noteikumus, kas saistīti ar iespējamiem tiesas lēmumiem (“iespējamība”). Šī līkne pieaug līdz 2007. gadā sasniedz […]* % no apgrozījuma. Balstoties uz šīm prognozēm, nākotnes EBIT ir paredzēts līdz […]* % pēc “iespējamības”. Pašreizējie izdevumi 2003. gadā un 2004. gada pirmajā semestrī liek ticēt šīm prognozēm. No šī viedokļa Komisija uzskata, ka pārstrukturēšanas plāns pieļauj apmierinošu operatīvo darbību.

(43) Nākotnē, pateicoties vairākiem faktoriem kopā, pieprasījuma pieaugums tiek paredzēts mērenākā ritmā nekā iepriekšējā desmitgadē: sakaru tarifu samazināšanai, tīklu ar augstu caurlaidspēju attīstībai, teleprocedūru uzplaukumam valsts sektorā, jaudas pieaugumam lietojumprogrammu sadalīšanai pa Internetu, mobilitātes attīstībai un pieaugošai drošības ierobežojumu ievērošanai, un, visbeidzot, ciparu tehnoloģiju vispārējai ieviešanai, kura visur aizvietotu iepriekšējos analogos programmrīkus. Saskaņā ar IDC (International Data Corporation) pēdējām prognozēm 2003. līdz 2007. gadam, Eiropas serveru tirgum vajadzētu pieaugt apjomā par 44 % un vidējas un augstas klases serveru tirgum – par 39 %. Uz Intel 64 bitu komponentiem balstītu serveru tirgum, kas ir uzņēmuma Bull attīstības galvenais posms, būtu jāpiedzīvo ievērojams progress. Patiešām, 2007. gadā noiets ir prognozēts apmēram 2,4 miljardu Amerikas dolāru apmērā, kas būtu 16 % no serveru tirgus (salīdzinājumā ar mazāk par 1 % 2003. gadā).

(44) Tādējādi IDC pētījumā, kas datēts ar 2002. gada decembri, sākot no minētā brīža līdz 2006. gadam, Rietumeiropā prognozē uzņēmumu izdevumu pieaugumu par 30 % pakalpojumu jomā un aptuveni par 20 % saistībā ar serveriem. Nesenās Gartner prognozes (2003. gada novembrī) attiecībā uz pakalpojumiem Rietumeiropā ir +3 % 2004. gadā un no 2002. līdz 2007. gadam vidējie pieauguma tempi gadā ir 6,2 %. Attiecībā uz serveriem pieaugums galvenokārt dalīsies atkarībā no izmantotajām tehnoloģijām; it īpaši Intel Itanium elementiem, kas ir pamatā jaunajiem uzņēmuma Bull piedāvātajiem serveriem un kurus sāka izmantot 2003. gadā, 2008. gadā apgrozījumam būtu jāsasniedz 8 miljardus EUR. Pakalpojumu tirgus ir ļoti izkliedēts, tajā ir liela konkurence un tas nepārtraukti pārveidojas, bet vidējā/ilgā termiņā pieaugums būs ātrāks nekā preču tirgū. Secinājums ir tāds, ka apdraudēto tirgu apstākļi nav tādi, lai apstrīdētu atgriešanos pie dzīvotspējas un padara iespējamu kopējā tirdzniecības apgrozījuma un bruto peļņas pieaugumu uz pakalpojumu rēķina, kā tas paredzēts pārstrukturēšanas plānā.

(45) Vairāki pētījumi apstiprina prognozes par pieaugumu uzņēmuma Bull aizņemtajās nišās un iespējas izvēlētajās tehnoloģijās (14).

(46) Lielo serveru tīkls “GCOS” lielo klientu uzņēmumos ir nozīmīga “slaucama govs”. Tomēr pēc […]* GCOS serveru aizvietošana būs pilnībā pabeigta un uzņēmumam Bull būs jāsatiekas aci pret aci ar saviem konkurentiem un jārealizē savas kaut pašas pieticīgākās ambīcijas citos apstākļos. Šajā kontekstā Komisija it īpaši atzīmēja to, kas izriet no apraksta 47. līdz 54. apsvērumā.

(47) Ar sistēmu izvēli, kas balstītas uz Intel 64 bitu arhitektūru, “atvērtā avota” programmatūru izvēli un lai gūtu izdevīgumu no elementu standartizācijas (“commoditisation”), šķiet, ka uzņēmums Bull ir izvēlējies pareizo tehnoloģisko risinājumu, kas atbilst tirgus attīstībai un uzņēmuma klientu vajadzībām. Šī attīstība palielinās konkurences intensitāti serveru tirgos un pakalpojumu tirgos, bet sava apjoma dēļ uzņēmums Bull spēj ieguldīt lielas summas R&D un piedāvāt lielāku produktu klāstu un savstarpēji saistītākus pakalpojumus nekā iesācēji un mazāki uzņēmumi, kuru specializācija ir šaurāka. Uzņēmuma lielums arī varētu tam sagādāt zināmu to klientu uzticēšanos, kuri piešķir lielu nozīmi savu serveru piegādātāju izvēlei. Tādi lielie uzņēmumi kā IBM, HP un Dell, tieši pretēji, ir drīzāk specializējušies sērijveida produkcijas ražošanā, kuras pielietojums ir plašāks un kur klientiem nav nepieciešamības pēc īpaši viņiem ražotiem produktiem.

(48) Plāns attiecas uz jomām, kurās klienti ir visuzticīgākie: valsts sektoru, aizsardzību un drošību, kā arī uz telekomunikāciju operatoriem. Uzņēmumam Bull nav ambīciju attiecībā uz specifiskām tirgus nišām.

(49) Neatkarīgie eksperti pozitīvi novērtēja jaunu serveru NovaScale, kuri paredzēti GCOS sistēmu aizvietošanai, laišanu tirgū (15). Uzņēmums Bull šajā sakarā veica nozīmīgus tirdzniecības darījumus un šī produktu līnija, domājams, atšķirsies no konkurentu produkcijas izmaksu, uzticamības, lietošanas vienkāršības un piemērotības ziņā.

(50) Uzņēmuma Bull pārstrukturēšana ļauj tam atgūt līdzsvaru starp spēju atbilstoši rīkoties, savu piedāvājumu, savu organizāciju un saviem īstermiņa mērķiem. Nozīmīgs uzņēmuma grūtību iemesls bija tieši šāda līdzsvara trūkums. Personāla atjaunošanai, kas plaši tika veikta 2002. gadā, un ievērojamajam stratēģisko partneru klāstam būtu jānodrošina nākamos tehnoloģiskos trumpjus.

(51) Loma, kas paredzēta jaunajiem serveriem, kas balstīti uz Intel, galvenokārt, 64 bitu procesoriem, ir ļoti nozīmīga: 2007. gadā apgrozījumam būtu jāsasniedz […]* % no kopējā pārdošanas apjoma ar neto peļņu […]* %. Tā kā vairs netiek runāts par “īpašnieka” tehnoloģiju, ir loģiski, ka šī peļņa nevarētu sasniegt peļņas līmeni par vecajiem GCOS serveriem. 64 bitu serveri ļauj uzturēt daudz sarežģītākas un plašākas sistēmas, bet ir acīmredzami daudz dārgāki nekā “standarta” 32 bitu serveri. Uzņēmums Bull mēģinās iegūt savu klientu uzticību ar 64 bitu serveru tehnisko kvalitāti, pievienojot savu pakalpojumu piedāvājumu, kuru īpašās jomas attiecībā uz šiem produktiem ir atzītas. Tas nodibinās sadarbību starp savām komandām un klientu komandām. Komisija atzīst, ka šī stratēģija ir saderīga ar uzņēmuma Bull koncentrēšanos uz konkrētām jomām.

(52) Pakalpojumu jomā ir jāpiemin daži jau minētā Forrester secinājumi (16). Attiecībā uz “atvērtā avota” pakalpojumiem, uzņēmuma Bull ekspertīze tiek uzskatīta par tādu, kas pārspēj citus plaša profila globālus uzņēmumus, kā IBM. Starp plaša profila globāliem un vidēja lieluma uzņēmumiem Bull ir vienīgais, kam ir pilnīgs tehnoloģiskais pārklājums. Atskaitē minēts tikai viens neliels “atvērtā avota” uzņēmums, kuram ir tāds pats pārklājums.

(53) Pārstrukturēšanas projekts neiesaista nevienu jaunu rūpniecisko partneri bez jau esošajiem, kuri ir France Télécom un NEC. Tomēr apdrošināšanas uzņēmuma Debeka piedalīšanās sniedz atbalstu stratēģijai, kura koncentrējas uz samazinātu jomu skaitu. Tomēr uzņēmumam Bull ir vairāki partneri un tas ir iesaistīts vairākos projektos attiecībā uz galveno tehnoloģiju turpmākās darbības attīstību. Visbeidzot, kā piemēru ir jāmin pirmā līguma “Original Equipment Manufacturer” parakstīšana ar uzņēmumu Kraftway, Krievijas vadošo celtniecības uzņēmumu, par serveriem uz Intel bāzes. Vēl viena vienošanās attiecas uz serveru izplatīšanu Ķīnā.

(54) Nobeigumā Komisija uzskata, ka pārstrukturēšanas plāns ļauj uzņēmumam Bull sevi pasniegt apmierinoši. Neskatoties uz tehnoloģiskiem un komerciāliem riskiem, kas raksturīgi attiecīgajiem tirgiem, Komisija uzskata, ka atgriešanās pie dzīvotspējas ir pietiekami garantēta.

(55) Lai Komisija apstiprinātu pārstrukturēšanas atbalstu, tam ir jāatbilst otrajam nosacījumam, kas sastāv no tā, ka ir jāveic pasākumi, lai, cik vien iespējams, samazinātu iespējamās negatīvās sekas, ko atbalsts varētu izraisīt attiecībā uz konkurentiem.

(56) Kā uzsvēra Francija, uzņēmuma Bull tirgus daļas pakalpojumu un serveru jomā ir ļoti vājas. Serveru jomā par attiecīgo ģeogrāfisko tirgu ir jāuzskata pasaules vai vismaz Eiropas tirgus. 2002. gadā piecpadsmit Kopienas valstu serveru tirgos uzņēmuma Bull tirgus daļa bija 3 % robežās. Vidējas un augstas klases serveru segmentā uzņēmums Bull saglabāja pozīciju aptuveni 5 % robežās, kas ir tālu aiz galvenajiem konkurentiem, kuri ir IBM (40 %), HP – Compaq (24 %), Sun (17 %) un Fujitsu (9 %). Augstas klases serveru segmentā tirgus daļa būs lielāka. Patiešām, uzņēmums Bull vēlas kļūt par līderi Eiropā uz 64 bitu Intel arhitektūru balstītu sistēmu un “atvērtā avota” programmatūras ziņā attiecīgajos tirgos. Uz 2007. gadu serveru uz 64 bitu Intel arhitektūras bāzes tirgus tiek lēsts uz aptuveni 2,4 miljardiem dolāru, kas ir 16 % no serveru tirgus (salīdzinājumā ar mazāk nekā 1 % 2003. gadā).

(57) Pakalpojumu jomā ir pazīmes, saskaņā ar kurām par attiecīgo tirgu ģeogrāfiskā ziņā ir jāuzskata Eiropas tirgus, lai gan nevar tikt izslēgta reģionālo vai nacionālo tirgu esamība. Piecpadsmit Kopienas valstu pakalpojumu tirgū 2002. gadā uzņēmuma Bull tirgus daļa bija apmēram 0,4 % un kopš 2002. gada uzņēmums Bull ir vēl vairāk orientējies uz infrastruktūras pakalpojumiem un citiem saviem īpašajiem pakalpojumiem, ciešot ievērojamu apgrozījuma samazināšanos saistībā ar pakalpojumiem. 2003. gada septembra pētījumā, ko publicēja Institut Gartner, uzņēmums Bull neatrodas starp pirmajiem desmit konkurentiem pasaules datorpakalpojumu tirgū un 2002. gadā ieņem tikai divdesmit otro vietu Eiropas tirgū. Starp citu, šajā tirgū ir ļoti liela konkurence, kas ļāva kā piemēru minēt Komisijas atļauju veikt koncentrēšanās pasākumus attiecība uz vairākiem uzņēmuma Bull konkurentiem (HP – Compaq (17), Cap Gemini – Transiciel (18), ATOS Origin – SEMA (19)), uzsverot, ka šī koncentrēšanās neapdraud konkurenci datorpakalpojumu tirgos.

(58) Acīmredzami svarīgāka ir uzņēmuma klātbūtne noteiktās ģeogrāfiskās zonās, it īpaši Francijā. Taču konkurence paliek nozīmīga, tai skaitā arī šo ģeogrāfisko zonu līmenī.

(59) Dažos serveru tirgu segmentos Eiropā uzņēmuma Bull līdzdalībai ir drīzāk konkurenci pastiprinoša loma tirgū, proti, jomās, kur uzņēmuma IBM pozīcija ir dominējoša. Piemēram, attiecībā uz lielas intensitātes darījumu sistēmām, uzņēmuma Bull piedāvājums, šķiet, ir vienīgā alternatīva uzņēmumam IBM visiem tiem klientiem, kuri nevar viegli pārkārtoties uz uzņēmumu Sun, HP vai Wintel sistēmām (bankas, apdrošināšanas kompānijas, sociālās sfēras organizācijas, sociālās sfēras dienesti, utt.). […]* rāda, ka šī tipa klienti vēlas saglabāt uzņēmuma Bull pakalpojumus. Tomēr runa ir par ļoti specifiskām tirgus nišām un uzņēmuma Bull grupas klātbūtnei ir maza ietekme uz konkurenci augstas klases serveru segmentā kopumā.

(60) Komisija ņem vērā arī faktu, ka uzņēmuma Bull stratēģija ir vērsta uz “open source” sistēmām. Jāpiebilst, ka lielākā konkurentu daļa tai pat laikā ir partneri vairākos attīstības projektos. Procedūras uzsākšanas laikā neviens konkurents nav izteicis savus apsvērumus par konkurences kropļošanu.

(61) Nav paredzēta nekāda darbība, lai panāktu pieaugumu no ārpuses, ja vien tā nav “pelēkās vielas” iegūšana, kas ir bieža prakse šajā nozarē. Uzņēmums Bull uzskata, ka jebkurš liels pirkums kaitētu pārstrukturēšanas plāna stratēģijai un radītu integrācijas problēmas.

(62) Uzņēmums Bull pārdeva lielu daudzumu aktīvus. Produktu segmentā uzņēmums Bull pārdeva darbības nozari, kas bija saistīta ar bankomātiem, maksāšanas termināliem, čipkartēm un lielu daļu no savas vidējās klases programmatūras. Pakalpojumu tirgū uzņēmums Bull pārdeva lielāko daļu no saviem tirdzniecības tīkliem ārpus Francijas un Itālijas, pārdodot savu departamentu Integris uzņēmumam Steria. Rekonstrukcijas plāns paredz atpakaļvirzību uz galveno darbības nozari. Tas arī ierobežo atbalsta negatīvo ietekmi uz konkurenci starp dalībvalstīm. Šajā kontekstā ir svarīgi, ka šī stratēģija, ko paredz pārstrukturēšanas plāns, tiek efektīvi īstenota.

(63) Ņemot vērā iepriekšminēto, Komisija uzskata, ka konkurences kropļojuma nevar būt. Uzņēmuma Bull stāvoklis attiecīgajos tirgos savienojumā ar pārstrukturēšanas plāna ievērošanu un veikto atkārtoto iecentrēšanos nerada nepieciešamību pēc papildus pretējām pusēm.

(64) Lai atbalstu varētu apstiprināt, ir jābūt izpildītam trešajam nosacījumam, kas sastāv no tā, ka atbalsta summai un intensitātei ir jābūt ierobežotai līdz striktam nepieciešamajam minimumam, lai pieļautu pārstrukturēšanu atkarībā no uzņēmuma, tā akcionāru vai grupas, kuras daļa tas ir, finanšu līdzekļiem. Atbalsta saņēmējiem ir aktīvi jāpiedalās pārstrukturēšanas plāna īstenošanā, ieguldot savus personīgos resursus. Jebkurā gadījumā ir jāpierāda Komisijai, ka atbalsts tiks izmantots vienīgi, lai atjaunotu uzņēmuma dzīvotspēju un ka pārstrukturēšanas plāna īstenošanas laikā tas neļaus saņēmējam palielināt savu ražošanas jaudu.

(65) Atbalsta saņēmēja un tā akcionāru ieguldījums ir būtisks. Kopš 2001. gada 31. decembra uzņēmums Bull pārstrukturēšanā ieguldīja līdz 160 miljoniem EUR, kas tika iegūti no “negalvenās komercdarbības” aktīvu pārdošanas 2002. gadā un 2003. gada pirmajā semestrī. Bez tam, tas ir rezervējis pārstrukturēšanas vajadzībām 94 miljonus EUR, kas iegūti no pieejamiem līdzekļiem uz 2001. gada 31. decembri (20). Esošie un jaunie akcionāri ieguldīja pārstrukturēšanā līdz 44,2 miljoniem EUR, kas ir ievērojams ieguldījums. Fakts, ka pieteikšanās uz investoru kapitāla daļu daļēji nāk no uzņēmumiem, kam ir partnerattiecības ar uzņēmumu Bull (France Télécom, NEC), klientiem (Debeka) un uzņēmuma Bull vadošajiem kadriem, šajā bilancē neko nemaina. Komisija var ņemt vērā arī kapitālu, kas iegūts no akciju pārdošanas, kas ir 17 miljoni EUR, tā kā bijušie akciju turētāji nebija spiesti izvēlēties šo iespēju.

(66) Maksātspējas un likviditātes rādītāji pēc atbalsta ieskaitīšanas un uzskatot atbalstu par parādu, ir līdzīgā līmenī ar attiecīgajiem konkurentu rādītājiem. Finansiālā atveseļošanās vispirms ļaus iegūt bankas garantijas ikdienas darbībai. Patiešām, ir paredzēts, ka uzņēmums Bull turpina īstermiņa izmantot finansējumu no ārpuses, kas ir balstīts uz parādu titrēšanu […]* līdz […]* miljonu EUR apmērā. Ņemot vērā riskus, kas raksturīgi uzņēmuma Bull, kas ir “nišas spēlētājs”, tirgiem un stratēģijai, šķiet maz iespējams, ka finanšu iestādes būtu gatavas piešķirt jaunus kredītus agresīvai darbībai, kas nebūtu saistīta ar pārstrukturēšanas procesu.

(67) Pēc Francijas varas institūciju domām ar mazāku atbalstu citi partneri nepiekristu investēt un akciju īpašnieki nepiekristu mainīt savas akcijas pret jaunām. Kas attiecas uz galveno alternatīvu, ko piedāvāja kāds Amerikas investīciju fonds un kas netika atbalstīta, Francijas varas institūcijas saprotami paskaidroja, ka tā nebūtu novedusi pie mazāka atbalsta. Šis fonds paredzēja ieplūdināt kapitālu, kas lielāks par 33 miljoniem EUR, ko bija paredzējusi investoru grupa, bet garantija 11 miljonu EUR apmērā, ko deva akciju turētāji, nosedz starpību.

(68) Nobeigumā Komisija uzskata, ka atbalsts neradīs uzņēmumam papildus likvīdus, ko tas varētu novirzīt agresīvai darbībai, kas varētu provocēt tirgus kropļojumu un kas nebūtu saistīta ar pārstrukturēšanas procesu.

(69) Lai izvairītos no pārmērīga atbalsta, pamatnostādņu 48. punktā tiek noteikts, ka atbalsts pārstrukturēšanai piešķirams tikai vienu reizi. Ja uzņēmumam kādreiz jau ir ticis piešķirts atbalsts pārstrukturēšanai un ja pārstrukturēšanas periods ir beidzies pirms mazāk nekā desmit gadiem, tad parasti Komisija neatbalsta jauna atbalsta piešķiršanu pārstrukturēšanai, izņemot īpašus gadījumus, kas nav paredzami un nav attiecināmi uz uzņēmumu. Līdzīgā gadījumā paziņoti atbalsti tiks izmaksāti ne ātrāk kā 2004. gada 31. decembrī. 1993. un 1994. gadā Francijas valsts piešķīra atbalstus uzņēmuma Bull pārstrukturēšanai, ko Komisija apstiprināja 1994. gada beigās. Šis pārstrukturēšanas plāns tomēr attiecās uz periodu līdz 1995. gada beigām. Lēmums 2003/599/EK, ar kuru Komisija apstiprināja atbalstu glābšanai (21), kura 60. apsvērumā minēts 2004. gada 31. decembris kā izejas datums, no kura var tikt piešķirts jauns atbalsts pārstrukturēšanai, šajā punktā ir maldīgs. Šajā gadījumā nav sasniegts desmit gadu termiņš.

(70) Tomēr šis vienīgā atbalsta princips nebūtu jāpiemēro absolūti visos gadījumos. Kā sprieda tiesa (22), kā CECA līguma ietvaros, tā arī EK līguma ietvaros, pasākumi attiecībā uz atbalstiem tiek nodoti Komisijas kompetencē, lai, ņemot vērā tirgus attīstību, dotu tai iespēju pretoties neparedzētām situācijām. Šajos apstākļos akla vienīgā atbalsta principa piemērošana ļoti ierobežotu to atbalstu kategoriju, kas varētu tikt uzskatīti par nepieciešamiem un neļautu Komisijai izskatīt katrā atsevišķā gadījumā, vai līguma mērķu sasniegšanai ir nepieciešams pārstrukturēšanas atbalsta projekts. Tāpat Komisijai principā nevajadzētu balstīties tikai uz iepriekšējo lēmumu, lai atteiktu nākošo atbalstu tam pašam saņēmējam (23).

(71) Šajā kontekstā pamatnostādnes precizē iespēju atkāpties no principa par vienīgo palīdzību izņēmuma apstākļos, kas nav paredzami un ko nevar attiecināt uz uzņēmumu. Šajā ziņā ir jāatzīst, ka, lai gan krīze informācijas tehnoloģijas un komunikāciju nozarē 2001. gadā nebija nekas ārkārtējs vai neparedzams, tās apmēri, it sevišķi ar Interneta un telekomunikācijām saistīto tehnoloģiju jomā bija ārkārtēji, neparedzēti un neattiecināmi uz uzņēmumu Bull. Vēl viens apsvērums, kas jāņem vērā šajā gadījumā, ir ļoti liels tehnoloģiju attīstības ātrums attiecīgajā nozarē.

(72) Turklāt šajā kontekstā ir jāuzsver, ka uzņēmums Bull un Francijas valsts skrupulozi ievēroja iepriekšējo pārstrukturēšanas plānu, proti, attiecībā uz privatizāciju, partnerattiecībām ar uzņēmumiem NEC un France Télécom un vairāku aktīvu pārdošanu tādā veidā, kā to piedāvāja neatkarīgs eksperts un pieņēma Komisija, un ka minētais plāns nevarēja novērst pašreizējās grūtības. Tik tiešām tā laika finansiālās grūtības bija lielā mērā saistītas ar nodaļām un filiālēm, kas pārstrukturēšanas plāna ietvaros tika pārdotas, proti, nodaļu Zenith Data Systems mikrodatoru nozarē un OSS nodaļu. Uzņēmuma Bull pirmā reorganizācija notika labi, apstākļos, kuros uzņēmums mēģināja pielāgoties savai apkārtējai videi. Darbinieku skaita samazināšana uzņēmumā parāda šīs radikālās izmaiņas: no 44 500 darbiniekiem 1990. gadā 1995. gadā to skaits bija samazinājies līdz 24 000 un 1999. gadā līdz 11 500. Pašreizējās grūtības, kas minētas 9. līdz 12. apsvērumā, pēc savas būtības atšķiras no tām, kas noveda pie pārstrukturēšanas 1993. – 1995. gadā.

(73) No tā izriet, ka šajā gadījumā ir ievērota filozofija, kas ir pamatā vienīgā atbalsta principam, proti, izvairīties no jebkāda pārlieku liela atbalsta. Valsts neatbalstīja uzņēmuma Bull mākslīgu uzturēšanu pie dzīvības, kaut gan tā grūtībām bija paliekošs raksturs; tieši pretēji, atbalsts, uz ko attiecas šis lēmums attiecas uz jauna veida grūtībām.

(74) Turklāt jāpiebilst, ka desmit gadu termiņš ir gandrīz sasniegts.

(75) Visbeidzot šajā gadījumā Komisija uzskata, ka vienīgā atbalsta princips nav pretrunā ar paziņotā atbalsta apstiprināšanu.

(76) Saskaņā ar “Deggendorf” tiesas lietas principu (24), kad Komisija izskata atbalsta saskaņojamību, tai ir jāņem vērā visi attiecīgie elementi un it īpaši šī atbalsta un citu neatmaksāto atbalstu kopējā ietekme, šajā gadījumā uzņēmums Bull ir saņēmis atbalstu glābšanai, kurš tika apstiprināts ar noteikumu, ka uzņēmums Bull to atmaksās vēlākais līdz 2003. gada 17. jūnijam. Saskaņā ar Francijas varas institūcijām, minētais atbalsts tiks izmaksāts tikai pēc glābšanas atbalsta atmaksas. Šajos apstākļos “Deggendorf” princips ir ievērots, bet Komisijai tomēr jāpārliecinās, ka šis ir tas gadījums.

(77) Saskaņā ar pamatnostādņu 43. punktu Komisijai paziņotais pārstrukturēšanas plāns ar visiem precizējumiem un papildinājumiem ir jāievēro pilnībā.

(78) Saskaņā ar pamatnostādņu 45. un 46. punktu Komisijai ik gadu ir jāiesniedz ziņojumi.

VI. SECINĀJUMS

(79) Komisija uzskata, ka atbalsts uzņēmuma Bull pārstrukturēšanai, par kuru paziņoja Francija, var tikt paziņots par saderīgu ar kopējo tirgu, ja vien visas saistības, ko uzņēmusies Francija, un visi noteikumi tiek izpildīti,

IR PIEŅĒMUSI ŠO LĒMUMU.

1. pants

Valsts atbalsts, ko Francija paredz piemērot sabiedrībai Bull, kurš sastāv no iemaksas 517 miljonu EUR apmērā un kurš ir papildināts ar noteikumu, ka atbalsts ir jāatdod tiklīdz rodas izdevība, ir saderīgs ar kopējo tirgu ar 2. pantā paredzētajiem noteikumiem.

2. pants

1. Uzņēmuma Bull pārstrukturēšanas plāns tādā veidā, kādā to Komisijai darīja zināmu Francija, ir pilnībā jāizpilda.

2. Atbalsts, kas noteikts 1. pantā, tiks piešķirts tikai pēc tam, kad būs atmaksāts atbalsts glābšanai, kurš tika apstiprināts ar Lēmumu 2003/599/EK. Tas tiks piešķirts ne ātrāk kā 2004. gada 31. decembrī.

3. Francijai ir jāiesniedz Komisijai ziņojums par pārstrukturēšanas plāna izpildi laika periodā līdz 2007. gada beigām.

3. pants

Divu mēnešu laikā no šī lēmuma izsludināšanas dienas Francijai ir jāinformē Komisija par pasākumiem, kas veikti, lai tam atbilstu.

4. pants

Šis lēmums ir adresēts Francijas Republikai.

Briselē, 2004. gada 1. decembrī Komisijas vārdā — Komisijas locekle Neelie KROES

(1) OV C 102, 28.4.2004., 12. lpp.

(2) OV L 209, 19.8.2003., 1. lpp.

(3) Lieta reģistrēta ar numuru C-504/03.

(4) Sk. 1. zemsvītras piezīmi.

(5) http://www.bull.com

(6) OV L 386, 31.12.1994., 1. lpp.

(7) Sk. Lēmumu 2003/599/EK attiecībā uz papildu informāciju par pārstrukturēšanas plānu.

(8) Šī teksta daļas ir rediģētas, lai nodrošinātu konfidenciālas informācijas neatklāšanu; šīs daļas ir liktas kvadrātiekavās un apzīmētas ar asterisku.

(9) Ieņēmums pirms procentu un nodokļu samaksas (Earnings before interest and taxes).

(10) OV C 288, 9.10.1999., 2. lpp.

(11) Nesen tika publicēta pamatnostādņu jaunā versija (OV C 244, 1.10.2004., 2. lpp.). Saskaņā ar šīs jaunās versijas 103. punktu atbalsts šajā gadījumā ir jāizskata pēc kritērijiem, kas ir spēkā atbalsta paziņošanas brīdī, proti, pēc 1999. gada pamatnostādnēm.

(12) Kopš 2001. gada neto kapitāli ir negatīvi, 2003. gada beigās sasniedzot 726 miljonus EUR. Zaudējumi 2000., 2001. un 2002. gadā sasniedza attiecīgi 243 miljonus EUR, 253 miljonus EUR un 548 miljonus EUR.

(13) 1997. gada 15. maija Tiesas spriedums Lietā C-355/95, Textilwerke Deggendorf GmbH v/Eiropas Kopienu Komisija un Vācijas Federatīvā Republika, [1997] ECR I-2549.

(14) Piemēram, Forrester, ‘Market overview – Exploiting open source in Europe’, 22.6.2004.

(15) Sk. The Clipper Group Navigator, “Bull transitions GCOS 8 to Open Systems – Novascale 9000 to the Rescue”, 15.10.2003. un IDC, “Vendor needs and Strategies, Bull fills out Novascale line – targets commercial and High-Performance Computing (HPC) Customers in 2004”, April 2004. IDC, piemēram, secina: “Tas, ka uzņēmums Bull 2003. gadā ir ieviesis NovaScale serverus, deva uzņēmumam iespēju uzlabot savu pieeju augstas klases ražojumu tirgum – tirgum, ar kuru tas iepriekš bija saskāries. Pēdējā gada laikā tas ieguva ievērojamu klientu skaitu šajā sektorā. (...) Ekspluatācijas sistēmas pievienošana Microsoft Windows 2003 serveriem un SQL serveriem, kā arī jauna programmatūra ISV – it īpaši Oracle, SAP un BEA ieviešana – ļaus tam apmierināt gaidāmo pieprasījuma pieaugumu pēc augstākās kategorijas komercialajām lietojumprogrammām Eiropas tirgū atjaunošanas laikā.”

(16) Sk. 12. zemsvītras piezīmi.

(17) Komisijas 2002. gada 31. janvāra Lēmums, ar kuru tiek paziņots par koncentrēšanās saderību ar kopējo tirgu (Lieta N IV/M.2609 – HP/Compaq), saskaņā ar Padomes Regulu (EEK) Nr. 4064/89 (OV C 39, 13.2.2002., 23. lpp.).

(18) Komisijas 2003. gada 24. novembra Lēmums, ar kuru tiek paziņots par koncentrēšanās saderību ar kopējo tirgu (Lieta N IV/M.3307 – Cap Gemini/Transiciel), saskaņā ar Padomes Regulu (EEK) Nr. 4064/89 (OV C 295, 5.12.2003., 16. lpp.).

(19) Komisijas 2003. gada 10. novembra Lēmums, ar kuru tiek paziņots par koncentrēšanās saderību ar kopējo tirgu (Lieta N IV/M.3295 – Atos Origin/Sema Group), saskaņā ar Padomes Regulu (EEK) Nr. 4064/89 (OV C 295, 5.12.2003., 16. lpp.).

(20) Šai summā neietilpst valsts 2001. gada decembra beigās piešķirtais avanss, ne arī resursi, ko uzņēmums Bull varēja iegūt pateicoties šim avansam.

(21) Sk. 7. zemsvītras piezīmi.

(22) 2000. gada 23. novembra Tiesas spriedums Lietā C-441/97 Wirtschaftsvereinigung Stahl, Thyssen Stahl AG, Preussag Stahl AG un Hoogovens Staal BV, agrāk Hoogovens Groep BV v/Eiropas Kopienu Komisija, [2000] ECR I-10293, 55. punkts.

(23) Ģenerāladvokāta Jacobs kunga secinājumi Lietā C-110/02, Komisija v/Padome, 43. punkts (vēl nav publicēti Krājumā).

(24) Sk. 11. zemsvītras piezīmi.